ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 7 ΣΤΟΝ ΠΡΟΫΠΟΛΟΓΙΣΜΟ ΤΟΥ 2003 - ΓΕΝΙΚΗ ΚΑΤΑΣΤΑΣΗ ΕΣΟΔΩΝ - ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ - Τμήμα III - Επιτροπή

(υποβληθέν από την Επιτροπή)

Έχοντας υπόψη:

- τη συνθήκη για την ίδρυση της Ευρωπαϊκής Κοινότητας και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 177,

- τον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [1], και ιδίως το άρθρο 37,

[1] ΕΕ L 248, 16.9.2002, σ. 1.

Η Ευρωπαϊκή Επιτροπή υποβάλλει στην αρμόδια για τον προϋπολογισμό αρχή το προσχέδιο του διορθωτικού προϋπολογισμού αριθ. 7 στον προϋπολογισμό του 2003 για τους λόγους που εκτίθενται στην αιτιολογική έκθεση.

***

ΓΕΝΙΚΗ ΚΑΤΑΣΤΑΣΗ ΕΣΟΔΩΝ

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Η γενική κατάσταση εσόδων και η κατάσταση εσόδων και δαπανών ανά τμήμα διαβιβάζονται χωριστά μέσω του συστήματος SEI-BUD. Μια γλωσσική απόδοση της γενικής κατάστασης εσόδων και της κατάστασης εσόδων και δαπανών ανά τμήμα επισυνάπτεται με τη μορφή τεχνικού παραρτήματος ως παράδειγμα.

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Tο παρόν προσχέδιο Διορθωτικού Προϋπολογισμού αριθ. 7 για το έτος 2003 καλύπτει δύο στοιχεία:

- Τη μείωση των πιστώσεων πληρωμών που έχουν εγγραφεί για τις αναλήψεις υποχρεώσεων που απομένουν προς εκκαθάριση όσον αφορά τα προγράμματα των Διαρθρωτικών Ταμείων προ του 2000,

- Την προσθήκη σχολίου στη γραμμή του προϋπολογισμού B7-811 - Συμμετοχή στις διεθνείς δραστηριότητες στον τομέα του περιβάλλοντος - το οποίο καλύπτει καθήκοντα που απορρέουν από τα θεσμικά προνόμια της Επιτροπής και συνεπώς εκτελούνται χωρίς νομική βάση.

Tα ανωτέρω έχουν ως συνέπεια τη μείωση των εσόδων του προϋπολογισμού και κατά συνέπεια της εισφοράς των κρατών μελών.

2. ΤΟΜΕΑΣ 2: ΥΠΟΑΠΟΡΡΟΦΗΣΗ ΣΤΟ ΠΛΑΙΣΙΟ ΤΩΝ ΔΙΑΡΘΡΩΤΙΚΩΝ ΤΑΜΕΙΩΝ ΤΟ 2003

Στα τέλη του 2001 οι υπολειπόμενες προς εκκαθάριση αναλήψεις υποχρεώσεων για τα προγράμματα των Διαρθρωτικών Ταμείων προ του 2000, ανερχόταν σε 17,24 δισεκατ. ευρώ και αφορούσαν σχεδόν κατ'αποκλειστικότητα προγράμματα της περιόδου 1994-1999. Όταν η Επιτροπή κατάρτισε τον προϋπολογισμό του 2003, βασίστηκε στην υπόθεση ότι τα κράτη μέλη θα υπέβαλαν πολλές αιτήσεις πληρωμών το 2002, πριν την οριστική προθεσμία [2] (31.03.2003). Η υπόθεση αυτή στηριζόταν επίσης στις προβλέψεις των κρατών μελών για πληρωμές κατά το 2002, για τα εν λόγω προγράμματα, οι οποίες ανερχόταν σε 7 δισεκατ. ευρώ. Οι πιστώσεις πληρωμών για τα εν λόγω κονδύλια που ήταν διαθέσιμες στον προϋπολογισμό του 2002 αντιστοιχούσαν σε μεγάλο βαθμό με τις προβλέψεις των κρατών μελών όσον αφορά τις πληρωμές.

[2] Το άρθρο 52/5 του Κανονισμού αριθ.1260/1999 της 21ης Ιουνίου 1999 περί γενικών διατάξεων για τα Διαρθρωτικά Ταμεία προβλέπει ότι τα τμήματα των ποσών που έχουν δεσμευθεί και για τα οποία δεν έχει υποβληθεί αίτηση οριστικής πληρωμής στην Επιτροπή το αργότερο μέχρι τις 31 Μαρτίου 2003 αποδεσμεύονται.

Ωστόσο, παρατηρήθηκε σημαντική καθυστέρηση στο κλείσιμο των περισσοτέρων από τα εν λόγω προγράμματα. Η Επιτροπή έλαβε κατά το 2002 μικρό αριθμό αιτήσεων οριστικής πληρωμής. Οι πραγματικές πληρωμές κατά το 2002 ανήλθαν μόνο σε 1,2 δισεκατ. ευρώ.

Οι πιστώσεις πληρωμών για τα εν λόγω προγράμματα που ενεγράφησαν στον προϋπολογισμό του 2003 αντιστοιχούσαν και πάλι σε μεγάλο βαθμό στις προβλέψεις των κρατών μελών όσον αφορά τις πληρωμές για το εν λόγω έτος. Ωστόσο, λόγω του περιορισμένου αριθμού των αιτήσεων πληρωμής που παραλήφθηκαν το 2002, και λαμβάνοντας υπόψη ότι η οριστική προθεσμία για το κλείσιμο των εν λόγω προγραμμάτων ήταν το 2003, η Επιτροπή μετέφερε 3.254 εκατ. ευρώ σε πιστώσεις πληρωμών από το 2002 στο 2003 προκειμένου να είναι σε θέση να καλύψει το μεγαλύτερο μέρος των υπολειπόμενων αιτήσεων πληρωμών τις οποίες τα κράτη μέλη είχαν προβλέψει για τα έτη 2002 και 2003 από κοινού. Πιστώσεις 1043 εκατομμυρίων ευρώ (περίπου το 5% των υπολειπόμενων προς εκκαθάριση πιστώσεων στα τέλη του 2001) περιλήφθηκε στο ΠΠ 2004 για καθυστερημένες πληρωμές σχετικές με ενέργειες που ανεστάλησαν για νομικούς λόγους και για άλλες περιστάσεις του είδους αυτού [3].

[3] Σύμφωνα με την απόφαση της Επιτροπής της 9.9.1999 για την έγκριση κατευθυντήριων για τη δημοσιονομική ολοκλήρωση των επιχειρησιακών παρεμβάσεων των Διαρθρωτικών Ταμείων (1994-1999), SEC(1999) 1316 τελικό.

Το μεγαλύτερο μέρος των αιτήσεων οριστικής πληρωμής παραλήφθηκε λίγο πριν την τελική προθεσμία της 31ης Μαρτίου 2003. Η υπερβολική αυτή συγκέντρωση αιτήσεων πληρωμών, συνδυαζόμενη με το γεγονός ότι πολλές από τις εν λόγω αιτήσεις δεν περιλάμβαναν όλες τις απαιτούμενες πληροφορίες, επιβράδυναν την επεξεργασία των αιτήσεων οριστικής πληρωμής. Μετά από ενδελεχή ανάλυση των δικαιολογητικών εγγράφων που συνοδεύουν τις εν λόγω αιτήσεις πληρωμών, συνάγεται ότι σε ορισμένες περιπτώσεις θα χρειαστεί να παρασχεθούν συμπληρωματικές πληροφορίες από τα κράτη μέλη και ότι τα τελευταία θα χρειαστεί να διενεργήσουν συμπληρωματικούς ελέγχους. Συνεπώς η Επιτροπή δεν θα είναι σε θέση να καταβάλει κατά το 2003 τα ποσά για όλες τις αιτήσεις πληρωμών που έχει λάβει.

Στον κατωτέρω πίνακα παρουσιάζεται συνοπτικά η τρέχουσα κατάσταση όσον αφορά τις διαθέσιμες πιστώσεις και τις ανάγκες και συνάγεται ο όγκος των εγκεκριμένων πιστώσεων που μπορούν να θεωρηθούν ως πλεονάζουσες. Δεδομένου ότι το ποσό που αναμένεται να καταβληθεί μέχρι το τέλος του έτους, δηλαδή 4.108 εκατ. ευρώ (στήλη 5), μπορεί να καλυφθεί κατά μεγάλο μέρος από τα 3.254 εκατ. ευρώ των πιστώσεων που μεταφέρθηκαν από το προηγούμενο έτος (στήλη 6), υπολογίζεται πλεόνασμα 5.476 εκατ. ευρώ (στήλη 8).

Συνοπτική παρουσίαση της τρέχουσας κατάστασης των πιστώσεων πληρωμών ανά ταμείο για τα προγράμματα των Διαρθρωτικών Ταμείων σε "1994-1999" και υπολογισμός των εγκεκριμένων ποσών για τον ΔΠ αριθ. 7

(σε εκατ. ευρώ στρογγυλοποιημένα στον πλησιέστερο αριθμό)

>ΘΕΣΗ ΠIΝΑΚΑ>

*) μετά την πρόβλεψη μεταφοράς 118 εκατ. ευρώ από το ΕΓΤΠΕ στο ΕΤΠΑ

**) μετά την πρόβλεψη αντίστοιχης μεταφοράς 41 εκατ. ευρώ

Ο όγκος των αναλήψεων υποχρεώσεων που απομένουν προς εκκαθάριση, ο οποίος ανερχόταν σε 15 565 εκατ. ευρώ στα τέλη του προηγούμενου έτους, προβλέπεται να μειωθεί κατά το ήμισυ φθάνοντας τα 7.869 εκατ. ευρώ στα τέλη του τρέχοντος έτους (στήλη 10).

Το πλεόνασμα που συνδέεται με προγενέστερα προγράμματα των Διαρθρωτικών Ταμείων θα μπορούσε να αφαιρεθεί εξ ολοκλήρου από τις πιστώσεις πληρωμών, μειώνοντας έτσι την εισφορά των κρατών μελών στον προϋπολογισμό της ΕΕ, καθόσον από επισταμένη εξέταση της κατάστασης των πληρωμών που πραγματοποιήθηκε κατά την προετοιμασία της προσεχούς συνολικής μεταφοράς, προκύπτει ότι οι ενδεχόμενες πρόσθετες ανάγκες σε πιστώσεις πληρωμών στον προϋπολογισμό του 2003 μπορούν να καλυφθούν από άλλα μέρη του προϋπολογισμού που παρουσιάζουν υποαπορρόφηση.

Όσον αφορά τα έσοδα, το έλλειμμα για το 2003 που προέρχεται από ίδιους πόρους (παραδοσιακούς ίδιους πόρους, προσαρμογές από την τροποποίηση των βάσεων ΦΠΑ και ΑΕΠ/ΑΕΕ των προηγουμένων ετών, διαφορές που προκύπτουν από συναλλαγματικές ισοτιμίες κατά την καταχώριση των πόρων ΦΠΑ και ΑΕΕ και της διόρθωσης υπέρ του ΗΒ καθώς και αποθεματικών) χωρίς να λαμβάνεται υπόψη το ποσό των διαφόρων εσόδων, θα μπορούσε να ανέλθει περίπου σε 500 εκατ. ευρώ. Προκειμένου να αποφευχθεί ένα καθαρό έλλειμμα της τάξεως αυτής, η Επιτροπή προτείνει να περιορισθεί το ποσό που θα επιστραφεί στην αρμόδια για τον προϋπολογισμό αρχή όσον αφορά την υποαπορρόφηση των Διαρθρωτικών Ταμείων σε 5 δισεκατ. ευρώ, και να κατανεμηθεί ανά γραμμή του προϋπολογισμού όπως προβλέπεται στον κατωτέρω πίνακα. Όπως φαίνεται στον πίνακα, το αναμενόμενο πλεόνασμα στις γραμμές του προϋπολογισμού για τα προγενέστερα προγράμματα των Διαρθρωτικών Ταμείων προσαρμόζεται κατ' αναλογία.

Ποσά προς αφαίρεση από τις πιστώσεις πληρωμών

(σε εκατ. ευρώ στρογγυλοποιημένα στον πλησιέστερο αριθμό)

>ΘΕΣΗ ΠIΝΑΚΑ>

1.

3. ΤΟΜΕΑΣ 3: ΚΑΘΗΚΟΝΤΑ ΠΟΥ ΑΠΟΡΡΕΟΥΝ ΑΠΟ ΤΑ ΘΕΣΜΙΚΑ ΠΡΟΝΟΜΙΑ ΤΗΣ ΕΠΙΤΡΟΠΗΣ

Ο Δημοσιονομικός Κανονισμός προβλέπει στο άρθρο 49 παράγραφος 2 γ) ότι είναι δυνατό να εκτελούνται χωρίς βασική πράξη "ενέργειες τις οποίες αναλαμβάνει η Επιτροπή στο πλαίσιο καθηκόντων που απορρέουν από τα προνόμιά της σε θεσμικό επίπεδο". Στο έγγραφο εργασίας, μέρος IV (σελίδες 131-133), που διαβιβάστηκε στην αρμόδια για τον προϋπολογισμό αρχή ως συμπλήρωμα του ΠΠ 2004, η Επιτροπή αναφέρει τις γραμμές του προϋπολογισμού και τις πιστώσεις που εκτελέστηκαν δυνάμει της εν λόγω διάταξης.

Ωστόσο, στα σχόλια των αντίστοιχων γραμμών δεν περιλήφθηκε συστηματικά η δέουσα αναφορά στο Δημοσιονομικό Κανονισμό. Προτείνεται να συμπληρωθούν τα εν λόγω σχόλια του προϋπολογισμού για τη γραμμή B7-811 - Συμμετοχή στις διεθνείς δραστηριότητες στον τομέα του περιβάλλοντος - προκειμένου να αποφευχθεί κάθε αβεβαιότητα κατά την εκτέλεση των πιστώσεων που είναι εγγεγραμμένες στην εν λόγω γραμμή του προϋπολογισμού.

4. ΧΡΗΜΑΤΟΔΟΤΗΣΗ ΤΩΝ ΔΑΠΑΝΩΝ ΤΗΣ ΕΕ ΑΝΑ ΚΡΑΤΟΣ ΜΕΛΟΣ

Η μείωση των πιστώσεων πληρωμών για τις Διαρθρωτικές Ενέργειες οδηγεί σε μείωση των εσόδων του προϋπολογισμού και συνεπώς της συνεισφοράς των κρατών μελών. Η νέα κατανομή της χρηματοδότησης των δαπανών της ΕΕ ανά κράτος μέλος είναι η ακόλουθη:

Ποσά σε ευρώ

>ΘΕΣΗ ΠIΝΑΚΑ>

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

>ΘΕΣΗ ΠIΝΑΚΑ>